Pariskunta rakasteli raukeasti ikkunassa ja sai suomalaisen pikkukaupungin tolaltaan – kyse ei ollut vahingosta

Suomalaiset ovat hyviä riitelemään ja löytämään riidanaiheita. Joskus riitoja aiheuttaa alastomuus.

IS kertoi tällä viikolla Varsinais-Suomessa käräjillä olleesta tapauksesta, jossa keski-ikäinen mies oli tuomittu sukupuolisiveellisyyden julkisesta loukkaamisesta ja vahingonteoista, jotka kohdistuivat hänen naapureihinsa. Vastaaja sekä asianomistajina toimiva pariskunta ja heidän lapsensa asuivat tekojen aikoihin samassa paritalossa. Pariskunnan mukaan mies oli aiheuttanut häiriöitä jo pidemmän aikaa, mutta viimeinen niitti tuli vuonna 2016.

Perheen äiti oli nähnyt naapurin kolaamassa pihalla. Tällä oli ollut päällään ainoastaan fleece-takki eikä lainkaan housuja. Naapuri oli vaikuttanut päihtyneeltä. Perheenäiti oli mennyt välittömästi sisälle ja soittanut poliisille, koska alueella liikkui tuohon aikaan paljon lapsia.

Kun hän oli mennyt ulkoiluttamaan koiraa kaksi tuntia myöhemmin, naapuri oli ollut täysin alasti rappusillaan.

Lue lisää: Humalainen mies kolasi lunta pihalla alapää paljaana – Naapurin vilauttelu oli viimeinen pisara lapsiperheelle

Varsinais-Suomen alaston kolaaja ei ole täysin tuiki harvinainen tapaus. IS kokosi muutamia tapauksia, jossa alastomuus on kiristänyt naapurivälejä.

Yllä olevalta videolta voit kuunnella, miten alastoman helikopterimiehen heiluttelu alkoi häiritä naapureita.

Pari halusi rakastella kaiken kansan nähden

Pariskunnan toistuva rakastelu kaiken kansan töllisteltävänä aiheutti pikkukaupungissa monenlaista hämmästelyä.

Isännöitsijä alkoi saada yhteydenottoja ikkunan ääressä muhinoivasta nuoresta parista. Kaikki soittajat eivät olleet ihastuneita.

Isännöitsijälle selvisi, että kyse ei ollut mistään vahingosta vaan pariskunta halusi vetää verhot sivuun ja valaista asuntonsa niin, ettei kenellekään jäänyt epäselväksi, mistä oli kyse.

Tilanne toistui useita kertoja, ja yleisö alkoi jo suorastaan odottaa, milloin esirippu aukeaa.

Rakastelu ei koskaan mennyt viranomaisille saakka eikä tapausta käsitelty käräjillä. Isännöitsijä sai kantaa tapauksesta nousseen harmin.

Monet olivat pahoittaneet mielensä näkemästään, mutta joillekin tilanne oli mieluisa kokemus.

Nurmikonleikkuuta pelkässä pipossa

Perheenpää piti isosta puutarhatontistaan hyvää huolta. Kauniit kesäpäivät mies vietti aurinkoa palvoen vähissä vaatteissaan, usein ilkosillaan.

Herra tunnettiin paikkakunnalla melko boheemista elämäntyylistään eikä hän juuri muita ajatellut, koska oli isäntä talossaan ja omasta mielestään myös tontillaan, kun leikkasi nurmikkoa alastomana.

Alastomuus ei miestä itseään millään tavoin häirinnyt, tontti oli iso ja puusto antoi suojaa.

Naapuripariskuntaa lihaksikkaan ruohonleikkaajan alastomuus kuitenkin häiritsi.

Naapuri antoi suoraa palautetta alastomalle ruoholeikkaajalle ja toivoi, että tämä laittaisi edes jotain päälleen.

Mies keskeytti hetkeksi ruohonleikkuun ja meni sisälle.

Kohta hän tuli takaisin viheriölle ja jatkoi ruohonleikkausta pipo päässä tupsu heiluen.

Toleranssia kaikilla osapuolilla oli eikä vähäpukeisuuden vuoksi riitoja jatkettu oikeudessa eikä tontin laidallakaan.

Viuhahtajalle haettiin edunvalvojaa

Pienen taloyhtiön riesaksi asettui keski-ikäinen mies, joka tykkäsi viuhahtaa pihalla ja portaissa.

Asukkaat saivat melko pian tarpeekseen nakuilevasta uudisasukkaasta, joka ilman rihman kiertämää kiersi pihaa ja puutarhaa.

Asukkaat löysivät mielestään erinomaisen keinon saada mies aisoihin.

He ottivat yhteyttä yleiseen edunvalvojaan ja asiaa ryhdyttiin selvittämään.

Pian päädyttiin tulokseen, että edunvalvojasta ei olisi apua eikä nakuilijalle määrätty edunvalvojaa.

Virkamies arvele, että hänen olisi pitänyt muuttaa taloyhtiön rappukäytävään ja kyttäämään valvottavaansa milloin hän taas intoutuu kirmaamaan alasti.

Virkamies esitti nakuilijalle kohteliaasti, että ”mitäs jos laitettaisiin housut jalkaan, niin ongelma poistuisi”.

Kyse oli naisvirkamiehestä ja asukas ehdotti hänelle treffejä.

Ei tullut treffejä ja viuhahtelija asuu tänäkin päivänä taloyhtiössä.

Elokuvaan pettynyt mies riisuutui parvekkeella

Parvekkeella nakuillut noin 50-vuotias mies tuomittiin sakkoihin järjestysrikkomuksesta. Mies selvisi vähällä, sillä maksettavaa tuli vain 54 euroa.

Syyttäjän mielestä alastomuus aiheutti pahennusta kerrostalon pihassa leikkimässä olleille lapsille, kun hän örvelsi alastomana neljännen kerroksen parvekkeella. Yhden muksun äiti kutsui poliisit paikalle ja nakupelleä vietiin pikavauhdilla.

Syyttäjä vaati miehelle tuomiota sukupuolisiveellisyyden loukkaamisesta. Mies myönsi olleensa parvekkeella ja tapahtumalla oli todistajiakin, mutta teko ei täyttänyt tahallisuutta ja rikosnimike vaihtui lievempään.

Juttu meni käräjille, koska mies vastusti alun perin hänelle määrättyä kymmenen päiväsakon rangaistusta. Nyt hänelle tuli maksettavaa viisi päiväsakkoa.

Mies kertoi riisuuntuneensa katseltuaan elokuvaa, johon oli pettynyt.

Alaston nainen ikkunassa sai puhelimet kuumiksi

Meitä on moneksi, totesi isännöitsijä, joka sai useita puhelinsoittoja kerrostalossa asuvasta naisesta.

Useita kertoja nainen asettautui asuntonsa ison ikkunan ääreen ja riisui itsensä alastomaksi.

Teot herättivät monenlaista keskustelua kerrostalossa asuvien iäkkäämpien ihmisten parissa.

Asukkaan puuhat häiritsivät jonkin aikaa ja toivat uutta elämää taloon.

Tilanne päättyi kuitenkin melko nopeasti, sillä nainen muutti pois talosta eikä strippauksia koskaan käsitelty taloyhtiössä.